Umframt sjálva brennistøðina á Hjalla fevnir Kommunala Brennistøðin eisini um Endurnýtsluna á Hjalla, jarnplássið á Hjalla, tyrvingarplássið í Húsahaganum og Endurnýtsluna í Kollafirði. Hetta eru støð, sum taka ímóti burturkasti frá privatum húsarhaldum og/ella vinnuni. Brennistøðin á Hjalla varð tikin í nýtslu í 1987 og kann brenna árliga uml. 16.000 tons av ruski. Umframt at vera eitt móttøkupláss fyri privat og vinnuligt burturkast er brennistøðin eisini ein liður í fjarhitaskipanini í kommununi. Hitin frá brenningini verður nevniliga brúktur sum fjarhiti til fleiri hundrað hús.